敘事元素

敘事元素係指一個故仔嘅組成部份，包括角色同背景設定呀噉。

角色 

一個角色係故仔入面一個具有能力作出行動同決策嘅個體。

一個角色可以係一個人類，又或者第啲有智能嘅非人類個體，「有智能非人類個體」嘅例子有常見於科幻故仔嘅有智慧機械人以及常見於奇幻故仔嘅高扁同精靈等類人生物。角色仲可以按重要性分做主角、配角同埋對立角色等多個類別。

背景設定 

背景設定指個故仔發生嘅時間同地點。

背景設定可以係真實嘅，但又可以係虛構嘅：有好多故仔都係設喺貼近現實嘅世界，例如非虛構故仔就實會係噉；但又有好多故仔設喺架空世界，而架空世界係某啲文類嘅重點，例如哈利波特係一個相當出名嘅奇幻故仔，背景設定係一個架空版本嘅廿世紀尾英國－基本上似廿世紀尾嘅英國，但就係一個有魔法嘅世界。背景設定喺一個故仔當中扮演咗重要嘅作用：背景設定幫讀者觀眾理解個故仔所發生嘅時空嘅物理性質、自然環境、社會文化、個世界嘅歷史以及有啲乜重要地點呀噉，間接為「每個角色可以採取乜行動」設立一啲界限，例：喺一個設定咗為冇魔法嘅故仔世界當中，作者唔可以講主角用魔法解決困難。

情節 

情節係指個故仔所包含嘅連串性事件，一件事件會引致下一件，最後帶到去高潮同結局，而每段情節係要有返咁上下重要嘅，段段都會對打後發生嘅事產生具體影響：喺一開始嗰陣，讀者觀眾理應要對角色同背景設定有基本理解；每一件事件都會涉及啲角色作出一啲決策同行動，一件事件會引致跟住嘅事件發生，而角色同背景都可以因為重大嘅事件而起變化；例：一場決定生死嘅戰鬥令主角身心受創，而佢所受嘅創傷會係佢角色發展嘅一部份，亦會影響佢打後嘅決策同行動；黑魔王佛地魔嘅復活令魔法世界嘅人提高警戒，而啲人提高警戒會影響霍格華茲魔法學校嘅佈置同氣氛。

一個故仔嘅情節可以好簡單，但又可以好複雜。

故仔
敘事技巧

攷

文學